


	[bookmark: _GoBack]Evropski parlament
2024-2029
	[image: EP logo RGB_Mute]



SPREJETA BESEDILA

[bookmark: TANumber]P10_TA(2024)0052
[bookmark: title]Naraščajoče in sistematično zatiranje žensk v Iranu
[bookmark: DocNumber]
[bookmark: PE]PE766.502
[bookmark: Sujet][bookmark: References]Resolucija Evropskega parlamenta z dne 28. novembra 2024 o naraščajočem in sistematičnem zatiranju žensk v Iranu (2024/2951(RSP))
[bookmark: TextBodyBegin]Evropski parlament,
–	ob upoštevanju členov 150(5) in 136(4) Poslovnika,
A.	ker Islamska republika Iran in njena „moralna“ policija tudi pod vodstvom predsednika Pezeškiana še naprej sistematično kršita pravice žensk;
B.	ker je iranska vlada leta 1983 uvedla obvezno nošenje naglavnih rut; ker je svet varuhov septembra 2024 odobril zakon o zaščiti družine s spodbujanjem nošenja naglavne rute in krepostnega vedenja, kar bo še dodatno okrepilo vladno zatiranje žensk; ker ženske, ki se v javnosti pojavijo brez naglavne rute, pogosto nadlegujejo, zaprejo, mučijo in jih celo ubijejo;
C.	ker so varnostne sile na univerzi nadlegovale študentko Ahu Darjaji zaradi domnevne kršitve nošenja naglavne rute; ker se je Ahu Darjaji pogumno uprla in v znak protesta slekla še preostala oblačila, nato pa bila pridržana ter kot mnoge druge ženske označena za „neprištevno“ in zaprta v psihiatrični ustanovi;
D.	ker je iranska vlada napovedala, da namerava odpreti tako imenovano kliniko za „zdravljenje“ žensk, ki nasprotujejo strogim zakonom o nošenju naglavne rute; ker je patologizacija uporniškega vedenja del sistematičnih prizadevanj iranskih oblasti, da bi zatrle avtonomijo žensk in kaznovale tiste, ki nasprotujejo diskriminatornim zakonom, kot sta obvezno zakrivanje in spolna segregacija;
E.	ker memorandum o bahajskem vprašanju iz leta 1991, ki ga je podpisal vrhovni voditelj ajatola Ali Hamenej, poziva k zaviranju napredka in razvoja bahajske skupnosti; ker je bilo marca in aprila 2024 vsaj 72 od 93 bahajcev pozvanih na sodišče ali zaprtih;
1.	odločno obsoja vse pogostejše in sistematično zatiranje žensk v Iranu z zakoni in predpisi, ki močno omejujejo njihove svoboščine in pravice; obžaluje, da so oblasti pridržale Ahu Darjaji in jo označile za neprištevno ter jo poslale v psihiatrično ustanovo; meni, da je zatiranje političnih upornic s psihiatričnim zdravljenjem dejanje mučenja;
2.	poziva iranske oblasti, naj razveljavijo vso zakonodajo, ki diskriminira ženske in dekleta, ter nujno ukinejo moralno policijo in vse druge represivne službe;
3.	ostro obsoja preganjanje etničnih in verskih manjšin; poziva k takojšnji in brezpogojni izpustitvi vseh zagovornikov pravic žensk in žrtev samovoljnega pridržanja, tudi bahajk Nede Emadi in Parastu Hakim, pa tudi državljanov EU;
4.	ponovno poziva Svet, naj Islamsko revolucionarno gardo označi za teroristično organizacijo, in ugotavlja, da je potrebna pravna podlaga sodba višjega deželnega sodišča v Düsseldorfu o napadu na sinagogo v Bochumu leta 2022;
5.	poziva iransko vlado, naj omogoči neomejen dostop misiji OZN za ugotavljanje dejstev in posebni poročevalki OZN o razmerah na področju človekovih pravic v Iranu; poziva k obnovitvi in razširitvi njenega mandata, da bo zajemal tudi mehanizem odgovornosti;
6.	poziva EU in njene države članice, naj podprejo gibanje Ženske, življenje in svoboda;
7.	naroči svoji predsednici, naj to resolucijo posreduje Komisiji, Svetu, podpredsednici Komisije/visoki predstavnici Unije za zunanje zadeve, Islamski posvetovalni skupščini ter uradu vrhovnega vodje Islamske republike Iran.

